pythainlp/thaigov-v2-corpus-22032023 huggingface dataset:
วันพุธที่ 29 ธันวาคม 2564
กทพ. เตรียมปรับปรุงกายภาพหน้าด่านเก็บค่าผ่านทางพิเศษด่านสุขาภิบาล 5-1 ด่านสุขาภิบาล 5-2 และด่านจตุโชติ ทางพิเศษฉลองรัช เพื่อรองรับระบบเก็บค่าผ่านทางพิเศษ M-Flow
...
การทางพิเศษแห่งประเทศไทย (กทพ.) กระทรวงคมนาคม เตรียมปรับปรุงกายภาพหน้าด่านเก็บค่าผ่านทางพิเศษ 3 ด่าน เพื่อรองรับระบบเก็บค่าผ่านทางพิเศษ M-Flow บนทางพิเศษในระยะที่ 1 ระหว่างวันที่ 10 มกราคม - 5 มีนาคม 2565
กทพ. ได้ดำเนินการระบบเก็บค่าผ่านทางพิเศษอัตโนมัติแบบไม่มีไม้กั้น (Multi - Lane Free Flow) หรือ M-Flow ตามนโยบายของกระทรวงคมนาคม โดยร่วมกับกรมทางหลวงและหน่วยงานที่เกี่ยวข้องบูรณาการให้เป็นไปในรูปแบบและมาตรฐานเดียวกัน (Single Platform System) ทั้งนี้ ในส่วนของ กทพ. ได้กำหนดการดำเนินงานเป็น 3 ระยะ คือ ระยะที่ 1 ทางพิเศษฉลองรัช จำนวน 3 ด่าน ระยะที่ 2 ทางพิเศษฉลองรัช ทางพิเศษบูรพาวิถี และทางพิเศษกาญจนาภิเษก รวม 60 ด่าน และระยะที่ 3 ทางพิเศษเฉลิมมหานคร ทางพิเศษศรีรัช ทางพิเศษศรีรัช - วงแหวนรอบนอก และทางพิเศษอุดรรัถยา รวม 72 ด่าน โดยขณะนี้ได้ติดตั้งอุปกรณ์ของระบบเก็บค่าผ่านทางพิเศษ M-Flow รวมทั้งพัฒนาซอฟต์แวร์และการเชื่อมต่อระบบ M-Flow กับ Single Platform System ของกรมทางหลวง มีความก้าวหน้าการดำเนินงานร้อยละ 48.89 (ข้อมูล ณ วันที่ 28 ธันวาคม 2564) และเตรียมปรับปรุงกายภาพหน้าด่านเก็บค่าผ่านทางพิเศษ ทางพิเศษฉลองรัช เพื่อรองรับระบบเก็บค่าผ่านทางพิเศษ M-Flow บนทางพิเศษในระยะที่ 1 จำนวน 3 ด่าน ประกอบด้วย ด่านสุขาภิบาล 5-1 ด่านสุขาภิบาล 5-2 และด่านจตุโชติ ตามลำดับ ช่วงระหว่างวันที่ 10 มกราคม - มีนาคม 2565 ดังนี้
1. ด่านสุขาภิบาล 5-1 ระหว่างวันที่ 10 - 30 มกราคม 2565
2. ด่านสุขาภิบาล 5-2 ระหว่างวันที่ 24 มกราคม - 13 กุมภาพันธ์ 2565
3. ด่านจตุโชติ ระหว่างวันที่ 24 มกราคม - 5 มีนาคม 2565
ทั้งนี้ กทพ. จะติดตั้งป้ายประชาสัมพันธ์ ป้ายสัญญาณจราจรบริเวณหน้าด่านเก็บค่าผ่านทางพิเศษดังกล่าว และประชาสัมพันธ์ผ่านสื่อต่าง ๆ ให้ผู้ใช้ทางพิเศษได้รับทราบล่วงหน้า กทพ. ขออภัยในความไม่สะดวกมา ณ ที่นี้ สามารถสอบถามรายละเอียดเพิ่มเติมได้ที่ ศูนย์บริการข้อมูลผู้ใช้ทางพิเศษ EXAT Call Center โทร 1543 ตลอด 24 ชั่วโมง “M-Flow สะดวก ง่าย ชีวิตก็มีความสุขได้มากขึ้น เพิ่มเวลาความสุขของปลายทางด้วย M-Flow”
วันพฤหัสบดีที่ 27 มกราคม 2565
“ภูเก็ตแซนด์บ็อกซ์” คึกคัก! ยอดนักท่องเที่ยวสะสม 248,497 คน สร้างเม็ดเงินหมุนเวียนกว่า 32,600 ล้านบาท
.....
จังหวัดภูเก็ต เผย จากนโยบายการเปิดประเทศของรัฐบาลด้วยโครงการ “ภูเก็ตแซนด์บ็อกซ์” ตั้งแต่วันที่ 1 ก.ค. 64 เป็นต้นมา ล่าสุดมียอดนักท่องเที่ยวเดินทางสะสม 248,497 คน กลุ่มประเทศหลัก คือ รัสเซีย เยอรมนี อังกฤษ สวีเดน ฝรั่งเศส สหรัฐอเมริกา โดยมีอัตราการเข้าพักเฉลี่ย 8 คืน/คน ค่าใช้จ่ายต่อทริป 55,000 บาท/คน สร้างรายได้ราว 13,762.56 ล้านบาท คิดเป็นเม็ดเงินหมุนเวียนในระบบเศรษฐกิจกว่า 32,617.26 ล้านบาท
.
สำหรับกลุ่มนักท่องเที่ยวชาวไทย เดือน ม.ค. 65 มียอดเดินทางมาท่องเที่ยวภูเก็ตแล้วกว่า 50,000 คน และหากสถานการณ์โควิด-19 ผ่อนคลายลง คาดว่าภายในสิ้นเดือน ม.ค. จะมีคนไทยมาเที่ยวภูเก็ตไม่ต่ำกว่า 80,000 - 100,000 คน ช่วยสร้างรายได้ให้ประชาชนและผู้ประกอบการในพื้นที่อย่างต่อเนื่อง
#ไทยคู่ฟ้า#ร่วมต้านโควิด19
-------------------
วันจันทร์ที่ 21 กุมภาพันธ์ 2565
กรมอุตุฯ เตือน “อากาศแปรปรวน” อุณหภูมิลดลง 2 - 6 องศาฯ
.....
กรมอุตุนิยมวิทยา ออกประกาศเตือน “อากาศแปรปรวนบริเวณประเทศไทยตอนบน” จากคลื่นลมฝ่ายตะวันตกจากประเทศเมียนมาที่เคลื่อนผ่านเข้าปกคลุมประเทศลาวและเวียดนามตอนบน และมีมวลอากาศเย็นจากประเทศจีนแผ่ลงมาปกคลุม ส่งผลให้มีลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยเข้ามาปกคลุมประเทศไทยตอนบนในวันนี้ (21 ก.พ. 65)
วันอังคารที่ 30 พฤศจิกายน 2564
ธ.ก.ส. ชวนชม ชิม ชอป ในตลาดนัดของดีวิถีชุมชน หนุนการกระจายรายได้สู่เกษตรกรผู้ผลิตโดยตรง 1-3 ธันวาคมนี้
ธ.ก.ส. จัดตลาดนัดของดีวิถีชุมชน รวบรวมสินค้าเกษตร ผลิตภัณฑ์และของดีจากชุมชนทั่วประเทศ วันที่ 1 – 3 ธันวาคม 2564 ณ ธ.ก.ส. สำนักงานใหญ่ กรุงเทพฯ
ธ.ก.ส. จัดตลาดนัดของดีวิถีชุมชน รวบรวมสินค้าเกษตร ผลิตภัณฑ์และของดีจากชุมชนทั่วประเทศ อาทิ เครื่องหนัง ผลิตภัณฑ์จากไม้สัก อาหารทะเลแปรรูป ผ้าทอพื้นบ้าน เนื้อโคขุน ข้าวหอมมะลิ 100% เพื่อช่วยเพิ่มช่องทางการจำหน่ายสินค้า สร้างอาชีพ สร้างรายได้แก่เกษตรกร วิสาหกิจชุมชน และผู้ประกอบการ SMEs เกษตร ที่ได้รับผลกระทบจากการแพร่ระบาดของเชื้อไวรัสโควิด-19 และอุทกภัยมาจำหน่าย วันที่ 1 – 3 ธันวาคม 2564 ณ ธ.ก.ส. สำนักงานใหญ่ กรุงเทพฯ
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร ​(ธ.ก.ส.)​ เปิดเผยว่า ธ.ก.ส.​ จัด “ตลาดนัดของดี​วิถีชุมชน ธ.ก.ส.” ระหว่างวันที่​ 1 – 3 ธันวาคม​ 2564 ณ​ ธ.ก.ส. สำนักงานใหญ่ กรุงเทพฯ โดยนำผลผลิตทางการเกษตรและผลิตภัณฑ์ชุมชนจากเกษตรกรลูกค้าที่ได้รับผลกระทบจากการแพร่ระบาดของเชื้อไวรัสโควิด-19 และสถานการณ์อุทกภัย เพื่อให้เกษตรกร วิสาหกิจชุมชน และผู้ประกอบการ SMEs เกษตร ได้มีสถานที่และช่องทางในการจัดจำหน่ายสินค้า อันเป็นการเพิ่มโอกาสในการสร้างอาชีพ สร้างรายได้ และกระตุ้นให้มีเงินหมุนเวียนในระบบเศรษฐกิจ โดยในครั้งนี้มีบูธจำหน่ายสินค้าจำนวน 75 บูธ เช่น เครื่องหนัง จากจังหวัดหนองคาย ผลิตภัณฑ์จากไม้สัก จังหวัดสุโขทัย อาหารทะเลแปรรูป จังหวัดระยอง ผ้าทอพื้นบ้าน จังหวัดลำพูน เนื้อโคขุน จังหวัดนครราชสีมา ข้าวหอมมะลิ 100% จังหวัดสุรินทร์ กล้วยฉาบ มัน เผือกฉาบ จังหวัดพิจิตร ผลไม้หลากหลายชนิด จังหวัดปราจีนบุรี ส้มตำไก่ย่างเขาสวนกวาง จังหวัดขอนแก่น โจ๊กปลาแดดเดียวและข้าวเกรียบปลาทู จังหวัดราชบุรี เป็นต้น
ทั้งนี้ เพื่อให้เป็นไปตามแนวทางการป้องกันโรคของกรมควบคุมโรค กระทรวงสาธารณสุข ได้มีการจัดเตรียมมาตรการรักษาความสะอาดที่รัดกุม มีการจัดที่นั่งและอาคารสถานที่ตามหลักการเว้นระยะห่างทางสังคม (Social Distancing) รวมทั้งการตรวจวัดอุณหภูมิก่อนเข้าใช้ตลาด การล้างมือด้วย เจลแอลกอฮอล์ การสแกน QR Code “ไทยชนะ” ในการลงทะเบียนเข้าออกตลาด การสวมใส่หน้ากากอนามัยตลอดเวลาทั้งผู้ขายและผู้ซื้อ
“ธ.ก.ส. ขอเชิญชวนพี่น้องประชาชนโดยเฉพาะผู้ที่ได้รับสิทธิ “คนละครึ่ง” ของรัฐบาล มาร่วมชม ชิม ชอป สินค้าคุณภาพดีจากผู้ผลิตสู่ผู้บริโภคโดยตรง ในงานตลาดนัดของดีวิถีชุมชน ธ.ก.ส. วันที่ 1 - 3 ธันวาคม 2564 ณ ธ.ก.ส. สำนักงานใหญ่ กรุงเทพฯ เพื่อสร้างรายได้ สร้างอาชีพ และเป็นกำลังใจให้แก่เกษตรกร วิสาหกิจชุมชน และผู้ประกอบการ SMEs เกษตร ให้ก้าวผ่านวิกฤตต่าง ๆ โดยสามารถผลิตสินค้าคุณภาพเพื่อกระตุ้นระบบเศรษฐกิจฐานรากของประเทศต่อไป” นายสมเกียรติกล่าว
วันจันทร์ที่ 31 มกราคม 2565
รัฐมนตรีว่าการกระทรวงยุติธรรม นั่งทบทวนงานพบสถิติผู้ต้องขังหลบหนีไตรมาสแรกมากถึง 19 ครั้ง 76 คน พบหนีจากห้องกักโควิด
รัฐมนตรีว่าการกระทรวงยุติธรรม นั่งทบทวนงานพบสถิติผู้ต้องขังหลบหนีไตรมาสแรกมากถึง 19 ครั้ง 76 คน พบหนีจากห้องกักโควิด สั่งราชทัณฑ์เร่งแก้ไขเวรยามปรับปรุงห้องกักโรคให้แข็งแรง ชี้อย่าให้เกิดหลบหนีแล้วมีการทำร้ายเจ้าหน้าที่-ชาวบ้าน ผู้บริหารต้องถูกลงโทษห
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ตนได้มีโอกาสนั่งทบทวนงานในช่วงไตรมาสแรกระหว่างเดือนตุลาคม 2564 - มกราคม 2565 มีหลายเรื่อง ซึ่งได้พบสถิติที่น่าสนใจ คือ ปัญหาการหลบหนีของผู้ต้องขัง ซึ่งในช่วงไตรมาสแรกมีทั้งหมด 19 ครั้ง ผู้ต้องขังหลบหนี 76 คน ซึ่งกรมราชทัณฑ์ได้ติดตามจับกุมตัวได้ทั้งหมดและทำได้อย่างรวดเร็ว จากข้อมูลพบว่าเป็นการหลบหนีจากการกักโรคโควิด-19 และโรงพยาบาล โดยไม่ได้เป็นการหลบหนีจากเรือนจำ จึงขอชี้แจงว่า การหลบหนีนั้นเพราะที่กักโรคนอกเรือนจำซึ่งมีปัจจัยจากลักษณะทางกายภาพของสถานที่ที่ใช้ในการกักตัวผู้ต้องขังเป็นโครงสร้างที่ไม่มีความมั่นคงแข็งแรง อัตรากำลังเจ้าหน้าที่ไม่เพียงพอ และผู้ต้องขังเข้าใหม่บางส่วนเป็นผู้ต้องขังที่มีกำหนดอัตราโทษสูง การนำตัวผู้ต้องขังกักโรคภายนอกเรือนจำจึงมีความเสี่ยง
นายสมศักดิ์ กล่าวอีกว่า สำหรับแนวทางการแก้ไข ในระยะสั้น จะมีการนำตัวผู้ต้องขังรับใหม่เข้าไปกักตัวในห้องกักโรคภายในเรือนจำ ปรับปรุงห้องกักโรคที่หน้าเรือนจำ ในส่วนที่เป็นเรือนจำโครงสร้างเบาและสถานตรวจพิสูจน์ ให้มั่นคงแข็งแรง ส่วนในระยะยาว กรมราชทัณฑ์ต้องจัดระบบเรือนจำ โดยอาจกำหนดให้มีเรือนจำหรือพื้นที่ใดพื้นที่หนึ่งเพื่อทำหน้าที่ในการรับตัวผู้ต้องขังเป็นการเฉพาะ ทั้งนี้เวลาแก้ปัญหาเราต้องแก้ที่ต้นเหตุ หากแก้ปัญหาที่ปลายเหตุเราก็ต้องมานั่งแก้ตลอดเวลา ปัญหาก็ไม่จบ
"ผมขอกำชับผู้บริหารระดับสูงทุกคน ต้องแก้ปัญหานี้อย่าให้เกิดเรื่องในลักษณะนี้ เพราะสถิตินั้นถือว่าสูงมากเพียงไตรมาสเดียวก็สูงกว่าสถิติของปีก่อน และผมไม่อยากให้มีการหลบหนีแล้วมีการยึดแดนทำร้ายนักโทษหญิง หรือออกไปทำร้ายเจ้าหน้าที่หรือชาวบ้าน ผมไม่อยากให้เกิดเหตุการณ์ลักษณะนี้ หากเกิดขึ้นจะเอาเรื่องให้ถึงที่สุด ทุกเรือนจำต้องเตรียมความพร้อมรับมือ เพราะโควิด-19 ยังอยู่กับเราอีกนาน ดังนั้นเรื่องของสถานที่ต้องปรับปรุงให้มั่นคงแข็งแรงและจัดเวรยามให้เพียงพอ หากยังขาดงบประมาณในส่วนใดก็ให้รีบทำเรื่องเข้ามา" นายสมศักดิ์ กล่าว
วันอังคารที่ 5 กรกฎาคม 2565
ครม. เห็นชอบ ขยายระยะเวลายกเว้นค่าธรรมเนียมประกอบธุรกิจโรงแรม 40 บาท / ห้องพักให้แก่ผู้ประกอบธุรกิจโรงแรม อีก 2 ปี เริ่ม 1 กรกฎาคม 2565 - 30 มิถุนายน 2567
ครม. เห็นชอบ ขยายระยะเวลายกเว้นค่าธรรมเนียมประกอบธุรกิจโรงแรม 40 บาท / ห้องพักให้แก่ผู้ประกอบธุรกิจโรงแรม อีก 2 ปี เริ่ม 1 กรกฎาคม 2565 - 30 มิถุนายน 2567
วันที่ 5 กรกฎาคม 2565 นายธนกร วังบุญคงชนะ โฆษกประจำสำนักนายกรัฐมนตรี แถลงมติคณะรัฐมนตรี เห็นชอบหลักการร่างกฎกระทรวงยกเว้นค่าธรรมเนียมสำหรับการประกอบธุรกิจโรงแรม พ.ศ. โดยสาระสำคัญ ให้ยกเว้นค่าธรรมเนียมประกอบธุรกิจโรงแรมปีละ 40 บาท/ห้องพัก เป็นเวลา 2 ปีตั้งแต่ 1 กรกฎาคม 65 - 30 มิถุนายน 2567 จากที่กฎกระทรวงยกเว้นค่าธรรมเนียมสำหรับการประกอบธุรกิจโรงแรม พ.ศ. 2563 จะสิ้นสุดผลใช้บังคับในวันที่ 30 มิถุนายน 2565 เพื่อให้การช่วยเหลือเยียวยาผู้ประกอบธุรกิจโรงแรมที่ได้รับผลกระทบทางเศรษฐกิจมีความต่อเนื่อง
โฆษกประจำสำนักนายกรัฐมนตรี กล่าวเพิ่มเติมว่า แม้ปัจจุบัน จะมีมาตรการผ่อนคลายกิจการกิจกรรมหลายอย่างให้สามารถบริการได้แต่เนื่องจากการฟื้นตัวทางเศรษฐกิจอาจต้องใช้ระยะเวลาไปอีกระยะหนึ่ง และแม้ว่ามาตรการในการช่วยเหลือเยียวยาผู้ประกอบธุรกิจโรงแรมดังกล่าวจะทำให้ภาครัฐสูญเสียรายได้เฉลี่ยประมาณปีละ 24,893,080 บาท แต่สามารถลดภาระค่าใช้จ่ายของผู้ประกอบธุรกิจโรงแรมจะที่ต้องชำระค่าธรรมเนียมประกอบธุรกิจโรงแรมคิดเป็นเงินจำนวน 47,354,200 บาท เป็นการช่วยบรรเทาความเดือดร้อนลดภาระค่าใช้จ่ายของผู้ประกอบธุรกิจโรงแรมที่ยังได้รับผลกระทบจากสถานการณ์การแพร่ระบาดของโรคติดเชื้อไวรัส โควิด-19
วันพฤหัสบดีที่ 14 เมษายน 2565
รมว.เฮ้ง ห่วงช่างเชื่อมถูกนายจ้างหลอกทิ้งข้างทางพร้อมเมียพิการ ส่ง 'โฆษก' นำทีม 5 เสือแรงงานปทุมธานี รุดเข้าช่วยเหลือมอบเงินส่งขึ้นรถกลับบ้าน พร้อมติดตามค่าจ้างและหางานให้ทำทันที
...
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่สื่อมวลชนนำเสนอข่าวจากการที่เพจทีมงานสายไหมต้องรอด ได้เข้าช่วยเหลือนายสมประสงค์ บริบูรณ์ อายุ 54 ปี ซึ่งกำลังอุ้ม นางพัทธนันท์ ทายะ อายุ 55 ปีภรรยาที่ป่วยพิการท่อนล่างไม่สามารถเดินได้ลงจากสะพานลอยข้ามข้างทางรถไฟ ด้านหลัง ม.ธรรมศาสตร์ ศูนย์รังสิตเพราะถูกนายจ้างปล่อยทิ้งไว้ข้างทางที่สถานีรถไฟ หลังถูกนายจ้างหลอกใช้ เบี้ยวค่าแรงหลายเดือน ว่า ทันทีที่ได้รับทราบข่าวดังกล่าวผมได้สั่งการให้สวัสดิการและคุ้มครองแรงงานจังหวัดปทุมธานี เข้าไปรับคำร้องและสอบข้อเท็จจริงเพื่อติดตามนายจ้างมาจ่ายค่าจ้างค้างจ่าย และดำเนินการกับนายจ้าง และมอบหมายนางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) พร้อมทีมหัวหน้าส่วนราชการหน่วยงานในสังกัดกระทรวงแรงงานจังหวัดปทุมธานี เดินทางไปส่งพร้อมกับทางเพจสายไหมต้องรอด รวมทั้งมอบเงินช่วยเหลือเป็นค่าใช้จ่ายในการเดินทางที่ท่ารถรังสิตเพื่อกลับบ้านที่จังหวัดตาก และสั่งการให้จัดหางานจังหวัดตากเตรียมตำแหน่งงานว่างให้ได้ทำงาน หรือฝึกพัฒนาอาชีพตามที่ต้องการอีกด้วย
นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) กล่าวว่า ท่านสุชาติ ชมกลิ่น รัฐมนตรีว่าการกระทรวงแรงงาน มีความห่วงใยพี่น้องผู้ใช้แรงงานทุกคนดุจคนในครอบครัว เมื่อเขาได้รับความเดือดร้อนก็ต้องเร่งให้การช่วยเหลือในทันที ตามนโยบายรัฐบาลที่จะต้องไม่ทิ้งใครไว้ข้างหลัง ในวันนี้จึงได้มอบหมายให้ดิฉันพร้อมด้วยหัวหน้าส่วนราชการหน่วยงานในสังกัดกระทรวงแรงงานจังหวัดปทุมธานี ลงพื้นที่ไปพร้อมกับเจ้าหน้าที่ทางเพจสายไหมต้องรอด มอบเงิน จำนวน 2,000 บาท ให้แก่นายสมประสงค์และภรรยา เพื่อเป็นค่าใช้จ่ายในการเดินทางกลับบ้านที่จังหวัดตาก โดยทั้งสองคนได้ขึ้นรถกลับเวลาประมาณ 21.00 น.ที่ท่ารถรังสิต ทั้งนี้ หน่วยงานในสังกัดกระทรวงแรงงานจังหวัดตากได้ทราบเรื่องแล้ว เมื่อคุณลุงสมประสงค์และภรรยาได้เดินทางถึงภูมิลำเนา สำนักงานจัดหางานจังหวัดตาก จะได้เตรียมตำแหน่งงานว่างรองรับให้ได้งานทำ เนื่องจากขณะนี้กระทรวงแรงงาน โดยกรมการจัดหางานมีตำแหน่งงานว่างรองรับจำนวนกว่า150,000อัตราผ่านระบบออนไลน์บนแพลตฟอร์ม“ไทยมีงานทำ” รวมทั้งฝึกพัฒนาอาชีพให้ตามที่ต้องการต่อไป
"กระทรวงแรงงานขอขอบคุณเพจสายไหมต้องรอดเป็นอย่างยิ่ง ที่ช่วยเป็นสื่อกลางในการช่วยเหลือพี่น้องผู้ใช้แรงงานในครั้งนี้ หากพี่น้องผู้ใช้แรงงานไม่ได้รับความเป็นธรรมหรือต้องการขอรับความช่วยเหลือ สามารถติดต่อได้ที่สายด่วนกระทรวงแรงงาน 1506 " นางเธียรรัตน์ กล่าวในท้ายสุด
วันพฤหัสบดีที่ 17 มีนาคม 2565
ก.แรงงาน ร่วมคณะ‘ลุงป้อม’ลุยแปดริ้ว พบปะอาสาสมัครแรงงาน มอบถุงยังชีพช่วยชาวบ้านประสบภัยโควิด-19
...
เมื่อวันที่ 17 มีนาคม 2565 นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน ร่วมคณะของ พล.อ.ประวิตร วงษ์สุวรรณ รองนายกรัฐมนตรี ในโอกาสเดินทางไปพบปะพี่น้องประชาชนและมอบถุงยังชีพเพื่อช่วยเหลือผู้ประสบภัยจากสถานการณ์การแพร่ระบาดของโรคโควิด-19 ณ วัดสมานรัตนาราม ตำบลบางแก้ว อำเภอเมือง จังหวัดฉะเชิงเทรา โดยมี พล.ต.ต.นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นางสาวบุปผา เรืองสุด รองปลัดกระทรวงแรงงาน พร้อมด้วยผู้บริหารระดับสูงกระทรวงแรงงาน หัวหน้าส่วนราชการหน่วยงานในสังกัดกระทรวงแรงงานจังหวัดฉะเชิงเทรา และหน่วยงานที่เกี่ยวข้องเข้าร่วมด้วย โอกาสนี้ พล.อ.ประวิตร ยังได้พบปะพูดคุยให้กำลังใจแก่อาสาสมัครแรงงานจังหวัดฉะเชิงเทราที่มาร่วมต้อนรับด้วย ซึ่งอาสาสมัครแรงงานเหล่านี้เป็นผู้เชื่อมประสานภารกิจของกระทรวงแรงงานไปสู่พื้นที่ เป็นผู้ที่มีความเสียสละอุทิศตนเพื่อส่วนรวมทำงานใกล้ชิดกับพี่น้องประชาชนในชุมชน ในการนำภารกิจประสานการให้บริการด้านแรงงาน เพื่อให้ประชาชนมีงานทำ มีทักษะฝีมือ มีอาชีพ มีรายได้ ได้รับการคุ้มครองและมีหลักประกันทางสังคมที่ยั่งยืนอีกด้วย
นางธิวัลรัตน์ เปิดเผยว่า รัฐบาลภายใต้การนำของท่านพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และท่าน พล.อ.ประวิตร วงษ์สุวรรณ รองนายกรัฐมนตรี ซึ่งกำกับดูแลกระทรวงแรงงาน มีความห่วงใยต่อพี่น้องประชาชนและผู้ที่ได้รับผลกระทบจากสถานการณ์การแพร่ระบาดของโรคโควิด-19ในวันนี้ตนและคณะจึงได้รับมอบหมายจากท่านสุชาติ ชมกลิ่น รมว.แรงงาน ให้มาร่วมคณะของท่าน พล.อ.ประวิตร วงษ์สุวรรณ รองนายกรัฐมนตรี ซึ่งท่านได้ฝากความห่วงใยและขอให้เป็นกำลังใจให้พี่น้องผู้ใช้แรงงาน รวมทั้งอาสาสมัครแรงงาน ข้าราชการและเจ้าหน้าที่ทุกคนในพื้นที่ปลอดภัยจากสถานการณ์โควิด-19 รวมทั้งการปฏิบัติตามมาตรการของกระทรวงสาธารณสุขอย่างเคร่งครัด เพื่อให้เราสามารถร่วมกันขับเคลื่อนเศรษฐกิจของประเทศให้ไปได้ด้วยดี และก้าวข้ามสถานการณ์โควิด-19 ครั้งนี้ไปด้วยกันต่อไป
วันจันทร์ที่ 18 ตุลาคม 2564
กรมการขนส่งทางบก เปิดเผยขั้นตอนการลงทะเบียนรับสิทธิช่วยเหลือสำหรับผู้ขับรถแท็กซี่และมอเตอร์ไซค์รับจ้าง อายุเกิน 65 ปี ที่ประกอบอาชีพใน 29 จังหวัด ตามประกาศ ศบค.
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า หลังจาก ครม. มีมติเห็นชอบตามที่กระทรวงคมนาคมเสนอมาตรการช่วยเหลือกลุ่มอาชีพผู้ขับรถแท็กซี่และรถจักรยานยนต์สาธารณะ ที่มีอายุเกิน 65 ปี ที่ไม่สามารถสมัครเป็นผู้ประกันตนตามมาตรา 33 มาตรา 39 และมาตรา 40 แห่งพระราชบัญญัติประกันสังคม พ.ศ. 2533 และที่แก้ไขเพิ่มเติม และประกอบอาชีพขับรถอยู่ในพื้นที่ควบคุมสูงสุดและเข้มงวด 29 จังหวัด แบ่งเป็น ผู้ขับรถแท็กซี่และรถจักรยานยนต์สาธารณะที่ประกอบอาชีพขับรถใน 13 จังหวัดตามข้อกำหนดฉบับที่ 25 และฉบับที่ 28 จะได้รับเงินช่วยเหลือ 10,000 บาทต่อคน (กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ฉะเชิงเทรา ชลบุรี พระนครศรีอยุธยา นราธิวาส ปัตตานี ยะลา สงขลา) และการช่วยเหลือผู้ขับรถแท็กซี่และรถจักรยานยนต์สาธารณะที่ประกอบอาชีพขับรถใน 16 จังหวัด ตามข้อกำหนดฉบับที่ 30 จะได้รับเงินช่วยเหลือ 5,000 บาทต่อคน (กาญจนบุรี ตาก นครนายก นครราชสีมา ประจวบคีรีขันธ์ ปราจีนบุรี เพชรบุรี เพชรบูรณ์ ระยอง ราชบุรี ลพบุรี สิงห์บุรี สมุทรสงคราม สระบุรี สุพรรณบุรี อ่างทอง) ผู้ขับรถแท็กซี่และรถจักรยานยนต์สาธารณะที่เข้าหลักเกณฑ์เงื่อนไขดังกล่าวต้องลงทะเบียนด้วยตนเอง ระหว่างวันที่ 25 ตุลาคม - 5 พฤศจิกายน 2564 ในวันและเวลาราชการ ณ อาคาร 6 ชั้น 7 กรมการขนส่งทางบก (ขบ.) กลุ่มวิชาการขนส่ง สำนักงานขนส่งกรุงเทพมหานครพื้นที่ 1 - 4 และกลุ่มวิชาการขนส่ง สำนักงานขนส่งจังหวัดทั่วประเทศ พร้อมเอกสารตามที่กำหนด ได้แก่ ใบคำขอเพื่อรับสิทธิช่วยเหลือ (ณ จุดลงทะเบียน) บัตรประจำตัวประชาชน ใบอนุญาตขับรถสาธารณะ บัตรประจำตัวผู้ขับรถสาธารณะ กรณีรถเช่า ต้องมีข้อมูลทะเบียนรถที่เช่าขับและผู้ให้เช่ารถได้ โดยกรมการขนส่งทางบกจะทำการตรวจสอบข้อมูลจากผู้ให้เช่าก่อนรับสิทธิ ทั้งนี้ จะเปิดให้จองคิวลงทะเบียน ตั้งแต่วันที่ 18 ตุลาคม - 5 พฤศจิกายน 2564 ผ่านแอปพลิเคชัน DLT Smart Queue หรือเว็บไซต์ https://gecc.dlt.go.th
อธิบดีกรมการขนส่งทางบก กล่าวเพิ่มเติมว่า สำหรับผู้ที่จะได้รับเงินช่วยเหลือต้องเป็นผู้ขับรถแท็กซี่และรถจักรยานยนต์สาธารณะที่มีอายุเกิน 65 ปี มีศักยภาพในการขับรถ มีใบอนุญาตขับรถสาธารณะ และบัตรประจำตัวผู้ขับรถสาธารณะ รถที่ใช้ประกอบอาชีพต้องชำระภาษีครบถ้วน มีรายชื่อในฐานข้อมูลของ ขบ. สำหรับการจ่ายเงินช่วยเหลือจะจ่ายผ่านบัญชีพร้อมเพย์เฉพาะการผูกบัญชีพร้อมเพย์กับเลขบัตรประจำตัวประชาชน แบ่งเป็น 2 รอบ คือ รอบที่ 1 ระหว่างวันที่ 8 - 12 พฤศจิกายน 2564 สำหรับรถจักรยานยนต์สาธารณะและรถแท็กซี่ส่วนบุคคล และรอบที่ 2 ระหว่างวันที่ 22 - 26 พฤศจิกายน 2564 สำหรับรถแท็กซี่ที่เช่าขับ สอบถามเพิ่มเติมได้ที่ โทร. สายด่วน 1584 ตลอด 24 ชั่วโมง
วันอาทิตย์ที่ 31 กรกฎาคม 2565
โฆษกรัฐบาลเผย นายกฯ ชื่นชม”มท.1”เดินหน้าแก้หนี้ภาคครัวเรือน ผ่านกลไกขจัดความยากจน
โฆษกรัฐบาลเผย นายกฯ ชื่นชม”มท.1”เดินหน้าแก้หนี้ภาคครัวเรือน ผ่านกลไกขจัดความยากจนโดย ศจพ.อำเภอ  ให้คำปรึกษาแก้หนี้ปชช.  โดยเฉพาะกลุ่มเปราะบาง  ในช่วง 3 เดือนเศษ  แก้หนี้สำเร็จแล้วเพียบ
วันนี้(31 ก.ค.65)นายธนกรวังบุญคงชนะโฆษกประจำสำนักนายกรัฐมนตรี เผยพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมชื่นชมกระทรวงมหาดไทยใช้กลไก"ศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงอำเภอ(ศจพ.อ.)และศูนย์ดำรงธรรมอำเภอ” ช่วยประชาชนเข้าถึงแก้ไขปัญหาหนี้สินครัวเรือนตามแนวทางคณะกรรมการกำกับการแก้ไขหนี้สินของประชาชนรายย่อยควบคู่การเดินหน้าขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงในมิติการแก้ไขปัญหาหนี้สินครัวเรือน โดยล่าสุด พลเอกอนุพงษ์เผ่าจินดารัฐมนตรีว่าการกระทรวงมหาดไทยรายงานการแก้ไขปัญหาหนี้สินครัวเรือนของประชาชนผ่านกลไกศูนย์ดำรงธรรมอำเภอ ตั้งแต่8เมษายน- 21กรกฎาคม2565 มูลหนี้รวม36,270,487.56บาทรวม296ราย จำแนกเป็นหนี้สินในระบบ55รายมูลหนี้7,851,935.56และหนี้สินนอกระบบ241คน28,418,552บาททั้งนี้กระทรวงมหาดไทยจะเร่งเดินหน้าตามนโยบายและข้อสั่งการนายกรัฐมนตรีพลเอกประยุทธ์ จันทร์โอชาในการติดตามและให้ความช่วยเหลือประชาชนในการแก้ไขปัญหาหนี้สินครัวเรือนอย่างต่อเนื่อง
โดยประชาชนสามารถขอรับคำปรึกษาด้านการแก้ไขปัญหาหนี้สินครัวเรือนได้ที่ศูนย์ดำรงธรรมอำเภอโทร. 1567หรือติดต่อนายอำเภอปลัดอำเภอกำนันผู้ใหญ่บ้านและผู้นำชุมชนในพื้นที่
"กระทรวงมหาดไทยยังใช้กลไกทุกระดับในพื้นที่ตั้งแต่ผู้ว่าราชการจังหวัดทุกจังหวัดนายอำเภอปลัดอำเภอกำนันผู้ใหญ่บ้านองค์กรปกครองส่วนท้องถิ่นรวมทั้งผู้นำชุมชนประชาสัมพันธ์ให้ประชาชนใช้ประโยชน์จากศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงอำเภอ(ศจพ.อ.)หรือศูนย์ดำรงธรรมอำเภอ ในการขอรับคำปรึกษาหรือช่วยเหลือการแก้หนี้ครัวเรือน ควบคู่ไปกับส่งเสริมให้ประชาชนพัฒนาตนเองเพี่อให้บรรลุเป้าหมายของนายกรัฐมนตรีในการแก้ไขปัญหาความยากจนในทุกระดับอย่างยั่งยืนด้วย"นายธนกร
——————
วันพุธที่ 7 กรกฎาคม 2564
รมว.สุชาติ หารือร่วม 3 สมาคม ผุดมาตรการเสริมโครงการปันน้ำใจร้านค้าสู่แรงงาน บริหารจัดการอาหารช่วยเหลือแรงงานในแคมป์คนงาน
รัฐมนตรีว่าการกระทรวงแรงงาน หารือร่วม 3 สมาคม ผุดมาตรการเสริมโครงการปันน้ำใจร้านค้าสู่แรงงาน บริหารจัดการอาหารช่วยเหลือแรงงานในแคมป์คนงาน
เมื่อวันที่ 7 กรกฎาคม 2564 นายสุชาติ ชมกลิ่น รัฐมนตรีว่าการกระทรวงแรงงาน กล่าวภายหลังเป็นประธานการประชุมหารือร่วมกับสมาคมอุตสาหกรรมก่อสร้างไทย ในพระบรมราชูปถัมภ์ ชมรมหาบเร่แผงลอยกรุงเทพมหานคร และสมาคมภัตตาคารไทย เรื่องแนวทางการบริหารจัดการอาหารสำหรับช่วยเหลือแรงงานที่เก็บตัวในแคมป์คนงาน ณ ห้องประชุม ศ. นิคม จันทรวิทุร ชั้น 5 อาคารกระทรวงแรงงาน โดยมี นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) คุณลิซ่า งามตระกูลพานิช นายกสมาคมอุตสาหกรรมก่อสร้างไทย ในพระบรมราชูปถัมภ์ คุณญาดา พรเพชรรัมภา ประธานชมรมหาบเร่แผงลอยกรุงเทพมหานคร คุณฐนิวรรณ กุลมงคล นายกสมาคมภัตตาคารไทย นางสาวพิชสณัชค์ วนิชมงคลกิจ เลขาชมรมหาบเร่แผงลอยกรุงเทพมหานคร นายเรวัตร ชอบธรรม เครือข่ายแผงลอยไทยเพื่อการพัฒนาที่ยั่งยืน พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย โดย รมว.แรงงาน กล่าวว่า ท่าน พล.อ.ประยุทธ์ จันทร์โอชา นายกรัฐมนตรี และ รมว.กลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องผู้ใช้แรงงานจากกรณีที่ทาง ศบค.มีมติให้ปิดแคมป์คนงานก่อสร้าง งดการเดินทางและเคลื่อนย้ายแรงงานในพื้นที่จังหวัดสีแดงเข้ม ได้แก่ กรุงเทพมหานคร ปทุมธานี นนทบุรี สมุทรสาคร สมุทรปราการ นครปฐม เป็นเวลา 1 เดือน เพื่อควบคุมการแพร่ระบาดของโควิด-19 ในคลัสเตอร์แคมป์คนงานนั้น และได้มอบหมายให้กระทรวงแรงงานดูแลแรงงานที่ได้รับผลกระทบในครั้งนี้โดยการจ่ายเยียวยาสิทธิประโยชน์ทดแทนกรณีว่างงาน 50 เปอร์เซ็นของค่าจ้าง และขอความร่วมมือนายจ้างดูแลอาหาร 3 มื้อ โดยกระทรวงแรงงานผุดโครงการปันน้ำใจร้านค้าสู่แรงงาน ซึ่งเป็นมาตรการเสริมในการสนับสนุนช่วยเหลือลูกจ้าง
นายสุชาติ กล่าวต่อว่า ในวันนี้กระทรวงแรงงานจึงได้เชิญผู้แทนสมาคมอุตสาหกรรมก่อสร้างไทย ในพระบรมราชูปถัมภ์ ชมรมหาบเร่แผงลอยกรุงเทพมหานคร และสมาคมภัตตาคารไทย มาเพื่อประชุมหารือเตรียมการและรับทราบแนวทางการช่วยเหลือเยียวยาแรงงานที่อยู่ในแคมป์ก่อสร้างที่สถานประกอบการถูกปิดตามประกาศ ทั้งนี้ ในส่วนของกระทรวงแรงงาน กรมการจัดหางานได้เห็นชอบให้สำนักบริหารแรงงานต่างด้าวจัดทำโครงการให้ความช่วยเหลือคนต่างด้าว ด้านอาหาร เพื่อช่วยเหลือเยียวยาด้านอาหารแก่แรงงานต่างด้าวที่ได้รับอนุญาตทำงานในกิจการก่อสร้างในพื้นที่กรุงเทพมหานคร ในช่วงที่มีการปิดสถานที่ก่อสร้าง โดยมีเป้าหมาย จำนวน 30,000 คน
“ผมได้เล็งเห็นถึงปัญหาของผู้ค้าหาบเร่แผงลอยที่ประสบปัญหากับสถานการณ์โรคโควิด-19 ทำให้ไม่มีรายได้จากการขายของ จึงได้อนุเคราะห์ให้ความช่วยเหลือผู้ค้าหาบเร่แผงลอยเพื่อให้มีรายได้ที่จะเลี้ยงดูตนเอง และครอบครัวได้บ้าง จึงได้ให้ผู้ค้าหาบเร่แผงลอย รวมทั้งสมาคมภัตตาคารไทยได้ทำข้าวกล่องเพื่อส่งแคมป์คนงาน ซึ่งปัจจุบันต้องถูกกักตัว เนื่องจากป้องกันการแพร่ระบาดของโควิด-19” นายสุชาติ กล่าวในท้ายสุด
วันอาทิตย์ที่ 24 เมษายน 2565
นายกฯ เยือนปักษ์ใต้ "สงขลา - พัทลุง" ติดตามโครงการพระราชดำริ ร.9 แก้ไขปัญหาอุทกภัย และเปิดงานศิลปวัฒนธรรมพื้นบ้าน "โนรา" 25 เม.ย. 65
.....
พลเอก ประยุทธ์ จันทร์โอชา นายกรัฐมนตรี จะลงพื้นที่ตรวจราชการ จ.สงขลาและพัทลุง ในวันจันทร์ที่ 25 เม.ย. 65 เพื่อติดตามโครงการพระราชดำริในหลวงรัชกาลที่ 9 การแก้ไขปัญหาอุทกภัย ในโครงการบรรเทาอุทกภัย อ.หาดใหญ่ ปรับปรุงคลองภูมินาถดำริ (คลอง ร.1)
.
ช่วงบ่าย นายกฯ จะเดินทางไป จ.พัทลุง เพื่อเป็นประธานการประชุมมอบนโยบายแก่หัวหน้าส่วนราชการประจำจังหวัด และเปิดงานโครงการส่งเสริมศิลปวัฒนธรรมพื้นบ้าน การแสดงมโนราห์ “สืบสานแผ่นดินโนรา มรดกโลกภูมิปัญญาทางวัฒนธรรม” เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา ณ ศาลากลางจังหวัด (หลังเก่า)
.
อ่านเพิ่มเติม คลิกhttps://www.thaigov.go.th/news/contents/details/53798
#ไทยคู่ฟ้า#ร่วมต้านโควิด19
-------------------
วันเสาร์ที่ 16 เมษายน 2565
เช็กเลย! สิ่งของ 5 รายการที่ห้ามนำเข้าอุทยานฯ ทั่วประเทศ ฝ่าฝืนปรับสูงสุด 1 แสนบาท
.....
เริ่มแล้วนะครับกับการห้ามนำภาชนะที่ทำด้วยโฟมและบรรจุภัณฑ์พลาสติกชนิดใช้ครั้งเดียวทิ้ง (Single - use plastics) เข้าไปในเขตอุทยานแห่งชาติทั่วประเทศ เพื่อสงวน อนุรักษ์ คุ้มครอง ดูแลทรัพยากรธรรมชาติ ป้องกันไม่ให้เกิดความเสียหายต่อปะการัง ระบบนิเวศ และเป็นการลดขยะในอุทยานแห่งชาติ โดยหากผู้ใดฝ่าฝืนมีความผิดตามมาตรา 20 ประกอบมาตรา 47 แห่ง พ.ร.บ.อุทยานแห่งชาติ พ.ศ. 2562 มีโทษปรับสูงสุด 100,000 บาท
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 11 สิงหาคม 2565
นายกฯ ขอบคุณทุกฝ่าย "แก้ปัญหาค้ามนุษย์" ดันไทยสู่ระดับ “เทียร์ 2” สำเร็จ ระยะต่อไปมุ่งเป้า “เทียร์ 1”
.....
ในที่ประชุม ครม. เมื่อวันที่ 9 ส.ค. 65 พล.อ.ประยุทธ์ จันทร์โอชา นายกรัฐมนตรี และ รมว.กลาโหม รับทราบรายงานผลการดำเนินงานป้องกันและปราบปรามการค้ามนุษย์ของประเทศไทย ประจำปี 64
.
พร้อมกล่าวชื่นชมและขอบคุณทุกฝ่ายที่เกี่ยวข้อง ที่ร่วมกันแก้ปัญหาค้ามนุษย์ จนทำให้สถานะการค้ามนุษย์ไทยอยู่ระดับ “เทียร์ 2” ซึ่งดีขึ้นกว่าเมื่อสองปีก่อน และขอให้ผู้ปฏิบัติงานทุกภาคส่วน ประสบความสำเร็จในเป้าหมายระยะต่อไป คือการนำพาประเทศไทยไปสู่ระดับ “เทียร์ 1”
.
สำหรับผลการดำเนินงานป้องกันและปราบปรามการค้ามนุษย์ ปี 64 นั้น กระทรวงการพัฒนาสังคมฯ รายงานว่า จับกุมและเริ่มการดำเนินคดีอาญา 188 คดี เพิ่มขึ้นจากปี 63 ร้อยละ 41.75 และเป็นคดีที่มาจากการสืบสวนสอบสวนช่องทางออนไลน์มากที่สุด 107 คดี หรือร้อยละ 56.91 ของจำนวนคดีค้ามนุษย์ในชั้นสืบสวนทั้งหมด
.
นอกจากนี้ ยังดำเนินคดีกับเจ้าหน้าที่ของรัฐที่เข้าไปมีส่วนเกี่ยวข้องอีก 17 คน พร้อมให้ความช่วยเหลือและให้ความคุ้มครองผู้เสียหาย 414 คน เพิ่มขึ้นจากปี 63 ร้อยละ 79.22 สำหรับแผนการดำเนินงานป้องกันและปราบปรามการค้ามนุษย์ในระยะต่อไป เช่น
.
-เพิ่มขีดความสามารถของเจ้าหน้าที่ในการบังคับใช้กฎหมาย
-ถอดบทเรียนแผนปฏิบัติการด้านการป้องกันและแก้ไขปัญหาการค้ามนุษย์ร่วมกับหน่วยงานที่เกี่ยวข้อง
-ยกระดับศูนย์บัญชาการป้องกันการค้ามนุษย์ด้านแรงงาน / จัดสรรอัตรากำลังเพิ่มเติม
-ยกระดับระบบรับเรื่องร้องทุกข์ ร้องเรียนการค้ามนุษย์ด้านแรงงาน การบริหารจัดการข้อมูล และการส่งต่อคดี
-ตั้งคณะทำงานเฉพาะกิจต่อต้านการค้ามนุษย์ด้านแรงงาน เพื่อให้การดำเนินงานเป็นไปอย่างมีประสิทธิภาพยิ่งขึ้น
.
อ่านเพิ่มเติม คลิก https://www.thaigov.go.th/news/contents/details/57848
#ไทยคู่ฟ้า #ร่วมต้านโควิด19
-------------------
วันจันทร์ที่ 25 กรกฎาคม 2565
นายกฯ กล่าวถ้อยแถลงในพิธีเปิดงาน Hainan Expo 2022 และ Global Consumption Forum เน้นย้ำความร่วมมือทางเศรษฐกิจในทุกมิติ พร้อมพัฒนาความสัมพันธ์หุ้นส่วนเชิงยุทธศาสตร์อย่างรอบด้าน
นายกฯ กล่าวถ้อยแถลงในพิธีเปิดงาน Hainan Expo 2022 และ Global Consumption Forum เน้นย้ำความร่วมมือทางเศรษฐกิจในทุกมิติ พร้อมพัฒนาความสัมพันธ์หุ้นส่วนเชิงยุทธศาสตร์อย่างรอบด้าน
วันนี้ (25 กรกฎาคม 2565) เวลา 10.25 น. ตามเวลาไทย (ตรงกับเวลา 11.25 น. ของจีน) ณ นครไหโข่ว มณฑลไห่หนาน สาธารณรัฐประชาชนจีน พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถ้อยแถลงผ่านระบบวีดิทัศน์ในพิธีเปิดงาน China International Consumer Products Expo 2022 (Hainan Expo 2022) ครั้งที่2 และงาน Global Consumption Forum ครั้งที่ 1 โดย นายธนกร วังบุญคงชนะ โฆษกประจำสำนักนายกรัฐมนตรี เปิดเผยสาระสำคัญถ้อยแถลง ดังนี้
นายกรัฐมนตรีขอบคุณคำเชิญของรัฐบาลจีน ซึ่งสะท้อนถึงความสัมพันธ์ทางเศรษฐกิจที่เติบโตของไทยและจีน ขอบคุณการรับเสด็จสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี อย่างสมพระเกียรติในวาระการเข้าร่วมพิธีเปิดโอลิมปิกและพาราลิมปิกฤดูหนาวของจีน รวมทั้งชื่นชมความสำเร็จในการจัดงาน
ไทยให้ความสำคัญกับความร่วมมือกับมณฑลต่าง ๆ ของจีน รวมถึงกับมณฑลไห่หนานในทุกมิติ ทั้งด้านเศรษฐกิจ การค้า การท่องเที่ยวและการเกษตร จึงยินดีที่ได้เป็นส่วนหนึ่งของงาน Hainan Expo 2022 และ Global Consumption Forum นี้ หวังว่าจะเป็นโอกาสให้สินค้าไทยได้เป็นที่รู้จักและนิยมในจีนมากยิ่งขึ้น เพื่อเพิ่มพูนการค้าและการลงทุนระหว่างไทยกับมณฑลไห่หนาน และขับเคลื่อนความร่วมมือไทย – มณฑลไห่หนานต่อไป
นายกรัฐมนตรียินดีกับพัฒนาการของท่าเรือการค้าเสรีของมณฑลไห่หนาน สะท้อนจากการขยายตัวทางเศรษฐกิจ และตัวเลขการค้าและการลงทุนระหว่างมณฑลไห่หนานกับต่างประเทศที่เพิ่มขึ้นอย่างมีนัยสำคัญ ชื่นชมว่างานนี้จะมีส่วนเพิ่มพูนการค้าการลงทุนระหว่างจีนกับประเทศในภูมิภาคจากปัจจัยที่ความตกลง RCEP เริ่มมีผลบังคับใช้เมื่อต้นปีที่ผ่านมา ซึ่งนายกรัฐมนตรีเชื่อมั่นว่า ท่าเรือการค้าเสรีไห่หนานจะมีบทบาทเป็น “สะพานการค้าและการลงทุน” ที่เชื่อมระหว่างจีนกับประเทศในอาเซียนและภูมิภาคอื่น ๆ ภายใต้ข้อริเริ่ม Belt and Road Initiative ของประธานาธิบดีสี จิ้นผิง
ทั้งนี้ ท่าเรือไห่หนานให้ความสำคัญกับการค้าเสรี สอดคล้องกับการส่งเสริมความร่วมมือทางเศรษฐกิจภายใต้กรอบเอเปค ซึ่งไทยเป็นเจ้าภาพในปีนี้ ภายใต้หัวข้อหลัก “Open. Connect. Balance.” มุ่งเน้นการอำนวยความสะดวกการค้าการลงทุน การฟื้นฟูความเชื่อมโยง และการส่งเสริมการเจริญเติบโตที่ยั่งยืนและครอบคลุม
ในตอนท้าย นายกรัฐมนตรีได้อวยพรให้งานประสบความสำเร็จตามเป้าหมาย ยืนยันความพร้อมจะพัฒนาความร่วมมือกับมณฑลไห่หนาน และกับรัฐบาลจีน เพื่อพัฒนา “ความสัมพันธ์หุ้นส่วนเชิงยุทธศาสตร์อย่างรอบด้าน” ไทย-จีนให้ก้าวหน้าในทุกมิติ เพื่อประโยชน์ของประเทศ ภูมิภาคและประชาคมระหว่างประเทศ
อนึ่ง งาน China International Consumer Products Expo (Hainan Expo) จัดขึ้นโดยกระทรวงพาณิชย์สาธารณรัฐประชาชนจีนร่วมกับรัฐบาลมณฑลไห่หนาน ระหว่างวันที่ 26-30 กรกฎาคม 2565 ณ นครไหโข่ว มณฑลไห่หนาน สาธารณรัฐประชาชนจีน ภายใต้หัวข้อ “Share Open Opportunities, Co-create a Better Life” เพื่อส่งเสริมโอกาสสำหรับสินค้าอุปโภคบริโภคโดยเฉพาะสินค้าที่มีคุณภาพสูงในการเข้าสู่ตลาดจีน
วันพฤหัสบดีที่ 27 มกราคม 2565
คกก.รมต.ขานรับมาตรการแก้ปุ๋ยแพงอย่างยั่งยืน
คกก.รมต.ขานรับมาตรการแก้ปุ๋ยแพงอย่างยั่งยืน พร้อมเดินหน้าต่อเต็มสูบ ยื่นเสนอให้นายกฯ พิจารณาเห็นชอบ
(เมื่อวันที่ 25 ม.ค. 2565) นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ เข้าร่วมการประชุมคณะกรรมการผู้ช่วยรัฐมนตรี (คกก.รมต.) ครั้งที่ 1/2565 ซึ่งกระทรวงอุตสาหกรรมเป็นเจ้าภาพผ่านระบบวีดิทัศน์ทางไกล โดยได้นำเสนอมาตรการแก้ไขปัญหาปุ๋ยเคมีราคาสูงอย่างยั่งยืนให้ที่ประชุมได้พิจารณา ซึ่งเป็นที่น่ายินดีว่าที่ประชุมมีมติเห็นชอบในหลักการตามมาตรการดังกล่าว โดยขั้นตอนต่อไปจะนำเสนอต่อนายกรัฐมนตรีเพื่อพิจารณาเห็นชอบ
นายนราพัฒน์ กล่าวว่า ที่ผ่านมารัฐบาลได้ออกนโยบายช่วยเหลือเกษตรกรเร่งด่วนและเฉพาะหน้ามาโดยตลอด โดยกระทรวงเกษตรฯ ร่วมกับกระทรวงพาณิชย์มีโครงการลดราคาปุ๋ยเคมี ช่วยเหลือเกษตรกรด้านต้นทุนการผลิต กระสอบละ 50 บาท นอกจากนี้ กระทรวงเกษตรฯ ยังจัดทำโครงการพัฒนาธุรกิจบริการดินและปุ๋ยชุมชน (One Stop Service) ระยะที่ 1 จำนวน 394 ศูนย์ ใน 63 จังหวัด ทำการวิเคราะห์ดินเพื่อระบุความต้องการใส่ปุ๋ยตามพืชที่ต้องการให้แก่เกษตรกรและพืชแต่ละแปลง จำหน่ายและบริการผสมปุ๋ยตามค่าวิเคราะห์ได้ในลักษณะธุรกิจบริการในท้องถิ่น ทำให้ต้นทุนการใช้ปุ๋ยลดลงร้อยละ 36.91 ซึ่งสามารถช่วยแก้ไขปัญหาให้เกษตรกรได้ในระดับหนึ่ง
สำหรับมาตรการแก้ไขปัญหาปุ๋ยเคมีราคาสูงอย่างยั่งยืนที่ได้นำเสนอนั้น ประกอบด้วย มาตรการแก้ไขปัญหาที่ครบวงจร ทั้งระยะสั้น ระยะกลาง และระยะยาว โดยมาตรการระยะสั้น ประกอบด้วย 1) สานต่อโครงการลดราคาปุ๋ยเคมีให้เกษตรกรอัตรา 50 บาทต่อกระสอบ เป้าหมายปุ๋ย 500,000 ตัน 2) สานต่อโครงการพัฒนาธุรกิจบริการดินและปุ๋ยเพื่อชุมชน ระยะที่ 2 จำนวน 299 ศูนย์ ใน 58 จังหวัด ซึ่งทั้ง 2 โครงการอยู่ระหว่างการของบประมาณตามกรอบแผนงานหรือโครงการแผนฟื้นฟูเศรษฐกิจและสังคมที่ได้รับผลกระทบจากวิกฤตโควิด – 19
ในส่วนของมาตรการระยะกลาง จะเน้นการพิจารณาส่งเสริมและทบทวนโครงการอุตสาหกรรมการผลิตแม่ปุ๋ยโพแทส โดยการบูรณาการผลักดันโครงการร่วมกับกระทรวงอุตสาหกรรมและกระทรวงการต่างประเทศ ซึ่งที่ผ่านมาตั้งแต่ปี 2519 ที่ประชุมอาเซียนมีมติพัฒนาอุตสาหกรรมขนาดใหญ่ ภายใต้โครงการอุตสาหกรรมอาเซียน (AIP) และต่อมาปี 2523 มีการลงนามในสัญญาข้อตกลงร่วมกันใน Basic Agreement on ASEAN Industrial Projects โดยกำหนดประเทศผู้ผลิตตามศักยภาพของทรัพยากรธรรมชาติ ได้แก่ มาเลเซียผลิตแม่ปุ๋ยยูเรีย (46-0-0) จากก๊าซธรรมชาติ และไทยผลิตแม่ปุ๋ยโพแทสเซียม (0-0-60) เนื่องจากไทยมีทรัพยากรแร่โพแทสที่อุดมสมบูรณ์ทางภาคตะวันออกเฉียงเหนือของประเทศ และสำหรับระยะยาว ได้เสนอให้จัดตั้งกองทุนรักษาเสถียรภาพราคาปุ๋ย และการเจรจากำหนดราคาแม่ปุ๋ยไนโตรเจน ฟอสฟอรัส และโพแทสเซียมร่วมกับประเทศมาเลเซียและจีน ในฐานะประเทศผู้ผลิตแม่ปุ๋ยหลักในภูมิภาค ทั้งนี้ ต้องอาศัยการบูรณาการการทำงานร่วมกับกระทวงการคลัง กระทรวงการต่างประเทศหน่วยงานอื่น ๆ ที่เกี่ยวข้อง
“มาตรการแก้ไขปัญหาปุ๋ยเคมีราคาสูงอย่างยั่งยืน จะช่วยให้รัฐบาลสามารถแก้ไขปัญหาปุ๋ยแพงเพื่อลดต้นทุนการเกษตรให้แก่เกษตกรได้แน่นอน เพราะเป็นการขับเคลื่อนการทำงานแบบบูรณาการ และมีแผนงานที่ชัดเจน ถูกจุด ซึ่งตนเองมั่นใจอย่างยิ่งว่า เกษตรกรจะมีปุ๋ยที่ราคาถูกลงแน่นอน” นราพัฒน์ กล่าว
วันเสาร์ที่ 19 มิถุนายน 2564
รมช.ประภัตร ลงพื้นที่อำเภอศรีประจันต์ มั่นใจ 5 โครงการส่งเสริมอาชีพ ช่วยเกษตรกรชาวสุพรรณบุรี สร้างรายได้ สู้วิกฤต COVID-19
รมช.ประภัตร ลงพื้นที่อำเภอศรีประจันต์ มั่นใจ 5 โครงการส่งเสริมอาชีพ ช่วยเกษตรกรชาวสุพรรณบุรี สร้างรายได้ สู้วิกฤต COVID-19
(วันที่ 19 มิ.ย. 64) นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่สำนักงานเทศบาลตำบลวังยาง และที่ทำการองค์การบริหารส่วนตำบลศรีประจันต์ อำเภอศรีประจันต์ จังหวัดสุพรรณบุรี ให้กำลังใจประชาชนในพื้นที่ ซึ่งกำลังเผชิญกับสถานการณ์การระบาดของโรคติดเชื้อไวรัสโคโรนา ทั้งนี้ ได้นำต้นพลิกอ่อน จำนวน 20,000 ต้น และสารอินทรีย์ พร้อมปุ๋ย มามอบให้กับเกษตรกรในพื้นที่ เพื่อเป็นการสนับสนุน “โครงการสางเสริมอาชีพเสริมสร้างรายได้ กู้วิกฤต COVID-19” บรรเทาความเดือดร้อนให้กับประชาชนในเบื้องต้น โดยมีหัวหน้าส่วนราชการและผู้นำภาคประชาชนเข้าร่วม
นอกจากนี้ รมช.ประภัตร ยังได้กล่าวถึงการส่งเสริมอาชีพให้กับเกษตรกรในพื้นที่ เพื่อสร้างรายได้ในช่วงที่ว่างเว้นจากการทำนา โดยจะส่งเสริมตั้งแต่ต้นน้ำ กลางน้ำ และปลายน้ำ เริ่มตั้งแต่การหาพันธุ์พืชและสัตว์ ไปจนถึงการหาตลาดรับซื้อผลผลิตของเกษตรกร โดยโครงการที่จะส่งเสริมในพื้นที่จังหวัดสุพรรณบุรี มีดังนี้ 1.โครงการส่งเสริมอาชีพให้เกษตรกรปลูกพริก 2.โครงการส่งเสริมอาชีพให้เกษตรกรเลี้ยงจิ้งหรีด 3.โครงการส่งเสริมอาชีพให้เกษตรกรเลี้ยงปลาดุก 4.โครงการส่งเสริมอาชีพให้เกษตรกรเลี้ยงไก่ไข่ - เป็ดไข่ 5.โครงการส่งเสริมอาชีพให้เกษตรกรเลี้ยงวัว โดยทุกโครงการฯ นั้นรมช.ประภัตรได้เน้นย้ำกับหน่วยงานในพื่นที่ ให้ลงพื้นที่ให้ข้อมูลรายละเอียดต่างๆ และสำรวจความต้องการเข้าร่วมโครงการฯ ของเกษตรกรในทันที ทั้งนี้ ทุกโครงการฯ ที่สนับสนุนส่งเสริมอาชีพ รมช.ประภัตร ได้มีการเริ่มทดลองทำแปลงเรียนรู้ไว้ในพื้นที่ สำหรับให้เกษตรกรเข้ามาเรียนรู้อย่างครบวงจรแล้ว
วันพุธที่ 29 มิถุนายน 2565
โฆษกรัฐบาลเผย "นายกฯ" มั่นใจ ไทยพร้อมรองรับนักท่องเที่ยวจากการยกเว้นการลงทะเบียน Thailand Pass ของชาวต่างชาติ เริ่ม  1 กรกฎาคม นี้  และขอความร่วมมือประชาชนปฏิบัติตามมาตรการ
โฆษกรัฐบาลเผย "นายกฯ" มั่นใจ ไทยพร้อมรองรับนักท่องเที่ยวจากการยกเว้นการลงทะเบียน Thailand Pass ของชาวต่างชาติ เริ่ม  1 กรกฎาคม นี้  และขอความร่วมมือประชาชนปฏิบัติตามมาตรการ Universal Prevention เว้นระยะห่าง ล้างมือ สวมหน้ากากอนามัยในพื้นที่แออัด
วันนี้ (29 มิถุนายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มั่นใจทุกหน่วยงานไทยมีความพร้อมต้อนรับนักท่องเที่ยวจากที่ศูนย์บริหารสถานการณ์โควิด-19 (ศบค.) เห็นชอบให้ผ่อนคลายมาตรการป้องกันควบคุมโรคสำหรับการเดินทางเข้าประเทศ ซึ่งจะเริ่มตั้งแต่วันที่ 1 กรกฎาคม 2565 โดยยกเว้นการลงทะเบียน Thailand Pass หรือ CoE ของชาวต่างชาติ ให้แสดงเอกสารรับรองการฉีดวัคซีนหรือผลการตรวจหาเชื้อโควิด ในกรณีที่ยังไม่ได้รับการฉีดวัคซีนหรือฉีดไม่ครบโดส โดยได้กำชับกระทรวงสาธารณสุข กระทรวงการท่องเที่ยวและกีฬา และหน่วยงานที่เกี่ยวข้องเตรียมความพร้อมระบบ และเจ้าหน้าที่ปฏิบัติงานในพื้นที่ให้เหมาะสม ทั้งนี้ การท่องเที่ยวยังเป็นหนึ่งในการสร้างรายได้สู่ประชาชนขับเคลื่อนเศรษฐกิจของประเทศ อย่างไรก็ตาม นายกรัฐมนตรียืนยันไม่ต้องกังวลว่าจะเกิดการระบาดซ้ำของโควิด-19 โดยไทยเน้นท่องเที่ยวอย่างปลอดภัย สิ่งสำคัญต้องขอความร่วมมือจากประชาชนปฏิบัติตามมาตรการ Universal Prevention ด้วยการเว้นระยะห่าง ล้างมือ และยังคงแนะนำให้สวมหน้ากากอนามัย เสมอ
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 2,569 ราย จำแนกเป็น ผู้ติดเชื้อในประเทศ 2,569 ราย และผู้ป่วยมาจากต่างประเทศ 0 ราย ผู้เสียชีวิต14 ราย ผู้ที่กำลังรักษาตัว 23,029 ราย และมียอดผู้ที่หายป่วยกลับบ้านแล้ว 1,984 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 2,296,785 ราย จำนวนผู้ที่หายป่วยสะสมจำนวน 2,298,063 ราย จำนวนผู้ป่วยปอดอักเสบรักษาตัวอยู่ในโรงพยาบาล 665 ราย
วันเสาร์ที่ 12 มีนาคม 2565
บขส. ลงพื้นที่ตรวจสอบอุบัติเหตุรถสหพันธ์ร้อยเอ็ดทัวร์ชนต้อหม้อเสียชีวิต 7 ราย
พร้อมให้ความช่วยเหลือผู้บาดเจ็บ - เสียชีวิต
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.)กระทรวงคมนาคม เปิดเผยว่า ได้มอบหมายนายสถานีเดินรถสระบุรี และเจ้าหน้าที่ที่เกี่ยวข้องลงพื้นที่ตรวจสอบ และเข้าช่วยเหลือผู้โดยสารจากอุบัติเหตุรถโดยสารของสหพันธ์ร้อยเอ็ดทัวร์เสียหลักพลิกตะแคงชนต้อหม้อบริเวณถนนมิตรภาพขาเข้า กรุงเทพฯ หน้าโรบินสัน สระบุรีโดย กรรมการผู้จัดการใหญ่ บขส. ได้รับรายงานเบื้องต้นว่า รถโดยสารคันดังกล่าววิ่งให้บริการในเส้นทางสาย 935 กรุงเทพฯ - สุวรรณภูมิ หมายเลขทะเบียน 10-4428 หมายเลขข้างรถ ม.4 พ 935-2 มีผู้เสียชีวิต 7 ราย ส่วนผู้บาดเจ็บได้เข้ารับการรักษาตัวที่ โรงพยาบาลสระบุรี แก่งคอย และเสาไห้ เรียบร้อยแล้ว ส่วนสาเหตุของอุบัติเหตุอยู่ระหว่างการตรวจสอบของเจ้าหน้าที่ตำรวจ ทั้งนี้หากมีความคืบหน้าจะรายงานให้ทราบต่อไป
วันศุกร์ที่ 24 กันยายน 2564
แจ้งผู้ประกันตน ม.33 ที่ออกจากงาน รีบยื่นเรื่องเพื่อรับเงินสงเคราะห์บุตรต่อเนื่อง
.....
กระทรวงแรงงาน แจ้งผู้ประกันตน ม.33 ซึ่งมีบุตรอายุไม่เกิน 6 ปี ที่ได้รับเงินสงเคราะห์บุตร800 บาท/เดือน และลาออกจากงาน หรือเปลี่ยนเป็นผู้ประกันตน ม.39 สามารถยื่นขอใช้ “สิทธิบุตรคนเดิม” เพื่อรับเงินสงเคราะห์บุตรต่อเนื่องได้ โดยมีขั้นตอนดังนี้
.
1.กรอกข้อมูลขอใช้สิทธิบุตรคนเดิมกรณีกลับเข้าเป็นผู้ประกันตน ดาวน์โหลดได้ที่https://www.sso.go.th/.../caa997342d75380697d9b2517759591...
2.บัตรประชาชนตัวจริงและสำเนาบัตรพร้อมรับรองสำเนาถูกต้อง
3.สมุดบัญชีธนาคารที่ใช้รับเงินสงเคราะห์บุตรพร้อมสำเนา (กรณีต้องการเปลี่ยนธนาคาร)
4.ยื่นเอกสารได้ที่สำนักงานประกันสังคมกรุงเทพฯ ทั้ง 12 แห่ง หรือสำนักงานประกันสังคมจังหวัด
.
กรณีมีข้อสงสัยสอบถามเพิ่มเติมได้ที่ สายด่วนประกันสังคม โทร.1506
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 22 กรกฎาคม 2565
​The Government Spokesperson revealed that the PM requested all relevant agencies to accelerate the development of women's roles in all dimensions.
​The Government Spokesperson revealed that the PM requested all relevant agencies to accelerate the development of women's roles in all dimensions.
July 21, 2022, Government Spokesperson Thanakorn Wangboonkongchana revealed that Prime Minister and Minister of Defense, Gen. Prayut Chan-o-cha promoted and facilitated the advancement of women and gender equality in ASEAN by urging all parties to continuously develop Thai women's economic and social competitiveness to raise awareness of Thai women's proficiency and roles in different social proportions.
According to the Government Spokesperson, the PM directed all agencies to accumulate a list of female executives in the public, private, and political sectors, whether they are still on duty or have recently retired, to inform in the international forum. This will help demonstrate the potential and opportunities of Thai women's roles in every context, strengthening the position, and advancing ability of women, following the cabinet acknowledged the results of the 4th ASEAN Ministerial Meeting on Women (4th AMMW) and the Joint Statement of the Fourth ASEAN Ministerial Meeting on Women (draft), focusing on issues such as; raising awareness of the gender impact of the COVID-19 pandemic to women and girls, enabling women in the digital economy for marketing, finance, and personal improvement opportunities, and inspiring all women to actively participate in the policy-making process based on the ASEAN Community Vision 2025.
"The Prime Minister believed in Thai women's potential and has always emphasized the role of women in all dimensions. With this conviction, the Prime Minister requested all agencies to encourage and support women in economic and social roles, allowing women to demonstrate their full potential. In order to promote genders equality, the PM proceeds to furnish opportunities for Thai women in all contexts, both; domestically and on the global stage," Thanakorn said.
วันอาทิตย์ที่ 10 กรกฎาคม 2565
"รมต.อนุชา" เชิญชวนประชาชนร่วมทำบุญเทศกาลวันอาสาฬหบูชาและวันเข้าพรรษา เข้าวัดปฏิบัติธรรม สืบทอดพระพุทธศาสนา
"รมต.อนุชา" เชิญชวนประชาชนร่วมทำบุญเทศกาลวันอาสาฬหบูชาและวันเข้าพรรษา เข้าวัดปฏิบัติธรรม สืบทอดพระพุทธศาสนา
วันนี้ (10 กรกฎาคม 2565) นายอนุชา นาคาศัย รัฐมนตรีประจำสำนักนายกรัฐมนตรี ถวายเทียนจำนำพรรษา ผ้าอาบน้ำฝน และกระติกต้มน้ำร้อนแด่พระเทพวชิรญาณ (เลี่ยม ฐิตธมฺโม) ที่ปรึกษาเจ้าคณะภาค 10 เจ้าอาวาสวัดหนองป่าพง เนื่องในเทศกาลวันอาสาฬหบูชาและวันเข้าพรรษา ประจำปี 2565 ณ วัดหนองป่าพง ตำบลโนนผึ้ง อำเภอวารินชำราบ จังหวัดอุบลราชธานี พร้อมกันนี้ รัฐมนตรีประจำสำนักนายกรัฐมนตรียังได้ร่วมแกะลายเทียน ติดพิมพ์บนต้นเทียน ณ วัดมหาวนาราม พระอารามหลวง ซึ่งเป็นวัดเก่าแก่คู่บ้านคู่เมืองของจังหวัดอุบลราชธานี
นายอนุชาฯ กล่าวว่า ในปีนี้สถานการณ์การแพร่ระบาดโรคโควิด-19 ลดความรุนแรงลง โดยภาครัฐได้ผ่อนปรนหลายมาตรการเพื่อให้ประชาชนกลับมาใช้ชีวิตได้ใกล้เคียงสถานการณ์ปกติมากที่สุด เนื่องในเทศกาลวันอาสาฬหบูชาและวันเข้าพรรษานี้ ขอเชิญชวนพุทธศาสนิกชนร่วมทำบุญ ทั้งในส่วนกลางและส่วนภูมิภาค เพื่อส่งเสริมให้พุทธศาสนิกชนได้น้อมระลึกถึงคุณของพระรัตนตรัย และได้เข้าวัดปฏิบัติธรรม บำเพ็ญจิตตภาวนา รักษาศีล ลด ละ เลิกอบายมุข สืบทอดพระพุทธศาสนา และมีส่วนร่วมทำกิจกรรมทางศาสนาร่วมกับครอบครัว ซึ่งทุกวัดทั่วประเทศไทย ได้เปิดให้ประชาชนร่วมทำบุญตักบาตร และเวียนเทียน ขอให้ประชาชนใส่หน้ากากอนามัยเข้าร่วมกิจกรรมทางศาสนา
"ทุกช่วงเทศกาลของประเทศไทย จะเป็นช่วงเทศกาลที่ประชาชนเดินทางท่องเที่ยวเป็นจำนวนมาก เกิดการใช้จ่าย สร้ายรายได้ กระตุ้นเศรษฐกิจในพื้นที่ โดยเฉพาะเทศกาลแห่เทียนเข้าพรรษา โดยในปีนี้จังหวัดอุบลราชธานี ได้จัดงานงานประเพณีแห่เทียนพรรษา ระหว่าง 11-17 กรกฎาคมนี้ ภายใต้ชื่องาน “121 ปี ทวยราษฎร์ใฝ่ธรรม งามล้ำเทียนพรรษา” หวังดึงนักท่องเที่ยว กระตุ้นเศรษฐกิจให้กลับมาคึกคัก รัฐบาลพร้อมส่งเสริมสนับสนุนการท่องเที่ยวเชิงวัฒนธรรม และเชิงวิถีพุทธ เพื่อให้นักท่องเที่ยวได้เห็นถึงศิลปวัฒนธรรม ประเพณี วิถีชีวิตความเป็นอยู่ เอกลักษณ์ รวมถึงการนำเสนอโบราณสถาน โบราณวัตถุ และศาสนสถาน ซึ่งเป็นที่เคารพนับถือของประชาชน เพื่อส่งเสริมการท่องเที่ยว และฟื้นฟูเศรษฐกิจของประเทศ" นายอนุชา ฯ กล่าว
วันอังคารที่ 1 กุมภาพันธ์ 2565
ครม.ผ่านร่างกฎกระทรวงแรงงาน กำหนดให้สถานประกอบการบางประเภท ต้องมีเจ้าหน้าที่ความปลอดภัยในการทำงาน
ครม.ผ่านร่างกฎกระทรวงแรงงาน กำหนดให้สถานประกอบการบางประเภท ต้องมีเจ้าหน้าที่ความปลอดภัยในการทำงาน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 1 กุมภาพันธ์ 2565 ว่า ครม.เห็นชอบร่างกฎกระทรวงการจัดให้มีเจ้าหน้าที่ความปลอดภัยในการทำงาน บุคลากร หน่วยงาน หรือคณะบุคคล เพื่อดำเนินการด้านความปลอดภัยในสถานประกอบกิจการ พ.ศ. .... ตามที่กระทรวงแรงงานเสนอ ร่างกฎกระทรวงฉบับนี้ เป็นการกำหนดหลักเกณฑ์ วิธีการ และเงื่อนไขในการจัดให้มีเจ้าหน้าที่ความปลอดภัยในการทำงาน บุคลากร หน่วยงาน หรือคณะบุคคล เพื่อดำเนินการด้านความปลอดภัยในสถานประกอบกิจการ ซึ่งหลักเกณฑ์ดังกล่าวจะเป็นกลไกในการกำกับดูแลและบริหารจัดการด้านความปลอดภัยในสถานประกอบกิจการให้มีประสิทธิภาพมากยิ่งขึ้น โดยมีสาระสำคัญ อาทิ
1.กำหนดสถานประกอบการที่ต้องดำเนินการตามร่างกฎกระทรวงนี้ในบัญชีท้าย โดยแบ่งเป็น 3 ประเภท ได้แก่ สถานประกอบการตามบัญชี 1 เช่น อุตสาหกรรมเหมืองแร่ อุตสาหกรรมปิโตรเลียม อุตสาหกรรมปิโตรเคมี เป็นต้น สถานประกอบการตามบัญชี 2 เช่น อุตสาหกรรมสิ่งพิมพ์ อุตสาหกรรมผลิตภัณฑ์อาหาร อุตสาหกรรมสิ่งทอ เป็นต้น และสถานประกอบการตามบัญชี 3 เช่น โรงรับจำนำ โรงถ่ายทำภาพยนตร์ สนามกีฬา เป็นต้น
2.กำหนดประเภทและระดับของเจ้าหน้าที่ความปลอดภัยในการทำงาน ดังนี้ (1) เจ้าหน้าที่ความปลอดภัยในการทำงานโดยตำแหน่ง มี 2 ระดับ ได้แก่ ระดับหัวหน้างาน และระดับบริหาร (2)เจ้าหน้าที่ความปลอดภัยในการทำงานโดยหน้าที่เฉพาะ มี 3 ระดับ ได้แก่ ระดับเทคนิค ระดับเทคนิคชั้นสูง และระดับวิชาชีพ โดยเจ้าหน้าที่แต่ละประเภทและระดับต้องมีคุณสมบัติตามที่กำหนดไว้ในกฎกระทรวง
3.นายจ้างของสถานประกอบการ ต้องจัดให้มีเจ้าหน้าที่ความปลอดภัยในการทำงานตามหลักเกณฑ์ที่กำหนด เช่น (1)สถานประกอบการตามบัญชี 1 ที่มีลูกจ้าง 2 คนขึ้นไป ต้องจัดให้มีเจ้าหน้าที่ความปลอดภัยในการทำงานระดับวิชาชีพอย่างน้อย 1 คน (2)สถานประกอบการตามบัญชี 2 ที่มีลูกจ้าง 50 คนขึ้นไป แต่ไม่ถึง 100 คน ต้องจัดให้มีเจ้าหน้าที่ความปลอดภัยในการทำงานระดับเทคนิคชั้นสูงอย่างน้อย 1 คน (3)สถานประกอบการตามบัญชี 3 ที่มีลูกจ้าง 20 คนขึ้นไป ต้องจัดให้ลูกจ้างระดับหัวหน้างานทุกคนได้รับการฝึกอบรมเป็นเจ้าหน้าที่ความปลอดภัยในการทำงานระดับหัวหน้างาน
4.นายจ้างของสถานประกอบการที่มีลูกจ้างจำนวน 50 คนขึ้นไปต้องจัดให้มี คณะกรรมการความปลอดภัย อาชีวอนามัย และสภาพแวดล้อมในการทำงานของสถานประกอบกิจการ โดยมีอำนาจหน้าที่ เช่น จัดทำนโยบายด้านความปลอดภัย จัดทำแนวทางป้องกันและลดการเกิดอุบัติเหตุเนื่องจากการทำงาน เป็นต้น
5.นายจ้างของสถานประกอบการตามบัญชี 1 และสถานประกอบการตามบัญชี 2 ที่มีลูกจ้างจานวน 200 คนขึ้นไป ต้องจัดให้มีหน่วยงานความปลอดภัย อาชีวอนามัย และสภาพแวดล้อมในการทำงาน
6.นายจ้างต้องนำรายชื่อเจ้าหน้าที่ความปลอดภัยในการทำงาน และผู้บริหารหน่วยงานความปลอดภัย อาชีวอนามัย และสภาพแวดล้อมในการทำงาน ไปขึ้นทะเบียนต่อกรมสวัสดิการและคุ้มครองแรงงาน
นางสาวรัชดากล่าวด้วยว่า ที่ประชุมให้กระทรวงแรงงานรับความเห็นของหน่วยงานที่เกี่ยวข้อง เช่น กระทรวงการอุดมศึกษาฯ กระทรวงสาธารณสุข กระทรวงคมนาคม กระทรวงพลังงาน สภาคณบดีคณะสาธารณสุขศาสตร์แห่งประเทศไทย สภาสถาบันการศึกษาและเครือข่ายวิชาชีพอาชีวอนามัยและความปลอดภัย ไปพิจารณาดำเนินการด้วย โดยในลำดับต่อไป จะส่งร่างกฎกระทรวงให้สำนักงานคณะกรรมการกฤษฎีตรวจพิจารณาอีกครั้งหนึ่ง
------------------------
วันจันทร์ที่ 1 สิงหาคม 2565
โฆษกรัฐบาลเผย นายกฯพอใจ ผู้ประกอบการไก่แช่แข็งของไทยสามารถส่งสินค้าไปจีนได้พร้อมขอบคุณผู้มีส่วนเกี่ยวข้องช่วยติดตามผลักดันจนคืบหน้า
โฆษกรัฐบาลเผย นายกฯพอใจ ผู้ประกอบการไก่แช่แข็งของไทยสามารถส่งสินค้าไปจีนได้พร้อมขอบคุณผู้มีส่วนเกี่ยวข้องช่วยติดตามผลักดันจนคืบหน้า
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบและยินดีกับความสำเร็จในการเจรจา ทำให้ปัจจุบันมีโรงงานผลิตและแปรรูปเนื้อสัตว์ปีกและผลพลอยได้ไก่แช่แข็งของไทยสามารถส่งสินค้าไปจีนได้แล้วจำนวน 20 แห่ง ทั้งนี้กรมความปลอดภัยอาหารเพื่อการนำเข้าส่งออก สำนักงานการศุลกากรแห่งสาธารณรัฐประชาชนจีน (General Administration of Customs of the People's Republic China: GACC) ยกเลิกการระงับคุณสมบัติส่งออกจีนของบริษัทผู้ผลิตและแปรรูปเนื้อสัตว์ปีกและผลพลอยได้ไก่แช่แข็งของไทยเพิ่มอีกจำนวน 5 แห่ง
โฆษกประจำสำนักนายกรัฐมนตรีกล่าวเพิ่มเติมว่า ถือเป็นผลมาจากความจริงจังของรัฐบาล โดยพลเอก ประยุทธ์ จันทร์โอชา ที่เดินหน้าช่วยเหลือทุกปัญหาของเกษตรกร โดยครั้งนี้ เป็นความสำเร็จจากการเจรจาหารือความร่วมมือด้านการเกษตรระหว่างประเทศไทยและสาธารณรัฐประชาชนจีน ในการยกเลิกการห้ามนำเข้าสำหรับบริษัทไทยที่ได้ดำเนินการสอดคล้องตามข้อบังคับที่ทางสาธารณรัฐประชาชนจีนกำหนด มีการบริหารจัดการควบคุมคุณภาพมาตรฐานการผลิต และมีมาตรการควบคุมป้องกันการปนเปื้อนของเชื้อโรคโควิด-19 ในกระบวนผลิตสินค้าปศุสัตว์ ได้อย่างมีประสิทธิภาพ โดยผลสำเร็จดังกล่าวทำให้เกิดประโยชน์ส่งเสริมการค้าและพัฒนาความร่วมมือด้านการเกษตรอย่างเป็นรูปธรรมอีกทั้ง นายกรัฐมนตรียังเน้นย้ำนโยบายในการสนับสนุน และดูแลนักลงทุนทั้งไทยและต่างประเทศ โดยเฉพาะในช่วยการแพร่ระบาดของโควิด-19 ที่รัฐบาลได้ดำเนินการติดตามความร่วมมือ และออกมาตรการต่าง ๆ เช่น โครงการ Factory Sandbox เพื่อสร้างความมั่นใจและลดผลกระทบให้แก่ผู้ประกอบการ ให้สามารถดำเนินกิจการได้อย่างสะดวก
“นายกรัฐมนตรียินดี และขอบคุณทุกหน่วยงานที่เกี่ยวข้องที่ช่วยผลักดันเจรจากับจีนอย่างเต็มที่ มีการติดตาม ประเมินผลต่อเนื่อง ทำให้เกิดความคืบหน้าอย่างใกล้ชิด ส่งผลให้ผู้ประกอบการของไทยสามารถส่งออกไก่ไทยไปยังจีนเพิ่มได้ นับเป็นอีกหนึ่งความสำเร็จของทุกฝ่าย พร้อมกำชับให้ทุกฝ่ายเดินหน้าสร้างความมั่นใจให้กับประเทศผู้นำเข้ารายอื่นอย่างต่อเนื่องและเป็นไปตามหลักสากล ตามหลักการเศรษฐศาสตร์คู่กับสาธารณสุข” นายธนกรฯ กล่าว
วันจันทร์ที่ 1 พฤศจิกายน 2564
กระทรวงอุตสาหกรรม อัญเชิญผ้าพระกฐินพระราชทาน ทอดถวาย ณ วัดสร้อยทอง เพื่อสืบทอดพระพุทธศาสนา
นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม เป็นประธานในพิธีถวายผ้าพระกฐินพระราชทานของกระทรวงอุตสาหกรรม ประจำปีพุทธศักราช 2564 ณ วัดสร้อยทอง
กระทรวงอุตสาหกรรม อัญเชิญผ้าพระกฐินพระราชทาน ทอดถวาย ณ วัดสร้อยทอง เพื่อสืบทอดพระพุทธศาสนา วันนี้ (29 ตุลาคม 2564) เวลา 10.00 น. นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม เป็นประธานในพิธีถวายผ้าพระกฐินพระราชทานของกระทรวงอุตสาหกรรม ประจำปีพุทธศักราช 2564 ณ วัดสร้อยทอง แขวงบางซื่อ เขตบางซื่อ กรุงเทพมหานคร โดยมี นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายกอบชัย สังสิทธิสวัสดิ์ ปลัดกระทรวงอุตสาหกรรม คณะผู้บริหาร ข้าราชการ และพนักงานของกระทรวงอุตสาหกรรม ตลอดจนประชาชนผู้มีจิตศรัทรา ร่วมบริจาคจตุปัจจัยทำบุญ และร่วมเป็นเจ้าภาพพิธีถวายผ้าพระกฐินพระราชทาน โดยมียอดกฐินเพื่อถวายพระภิกษุ สามเณร และถวายจตุปัจจัยบำรุงพระอารามหลวง พร้อมกันนี้ กระทรวงอุตสาหกรรม ได้มอบเงินสนับสนุนการศึกษาพระภิกษุสามเณรและองค์กรสาธารณประโยชน์เพื่อพระพุทธศาสนา จำนวน 2 ทุน ได้แก่ โรงเรียนพระปริยัติธรรมวัดสร้อยทอง และโรงเรียนวัดสร้อยทอง การทอดกฐินเป็นประเพณีที่พุทธศาสนิกชน ได้ยึดถือปฏิบัติสืบต่อกันมาเป็นเวลาช้านาน เพื่อเป็นการอุปถัมภ์พระสงฆ์ที่จำพรรษาครบถ้วนไตรมาสให้ได้รับอานิสงส์ตามพระวินัย และเป็นทุนในการบูรณปฏิสังขรณ์พระอาราม โดยเป็นการรวมพลังแห่งความสามัคคี ทั้งทางกาย วาจา และจิตใจในการสร้างบุญกุศลสร้างความสุขของการอยู่ร่วมกันในสังคม รวมทั้งเป็นการจรรโลงและส่งเสริมพระพุทธศาสนาให้มั่นคงดำรงอยู่เจริญวัฒนาสถาพรสืบไป
วันพฤหัสบดีที่ 25 พฤศจิกายน 2564
สธ.ลงนามสัญญาจัดซื้อไฟเซอร์ 30 ล้านโดส สำหรับปี 2565 ใช้เป็นเข็มกระตุ้น และฉีดเด็กอายุ 5-11 ปี
กระทรวงสาธารณสุข ลงนามสัญญาจัดซื้อวัคซีนไฟเซอร์อีก 30 ล้านโดส สำหรับปี 2565 นำมาใช้เป็นเข็มกระตุ้น ร่วมกับแอสตร้าเซนเนก้า 60 ล้านโดส มั่นใจวัคซีนมีเพียงพอ และยังมีเงื่อนไขกรณีวัคซีนผ่านการขึ้นทะเบียนกับ อย.ไทยให้ใช้ในเด็กอายุ 5 – 11 ปี
กระทรวงสาธารณสุข ลงนามสัญญาจัดซื้อวัคซีนไฟเซอร์อีก30 ล้านโดส สำหรับปี 2565 นำมาใช้เป็นเข็มกระตุ้น ร่วมกับแอสตร้าเซนเนก้า 60 ล้านโดส มั่นใจวัคซีนมีเพียงพอ และยังมีเงื่อนไขกรณีวัคซีนผ่านการขึ้นทะเบียนกับ อย.ไทยให้ใช้ในเด็กอายุ 5 – 11 ปี สามารถเปลี่ยนเป็นวัคซีนสำหรับฉีดให้เด็กกลุ่มนี้ได้
วันนี้ (25 พฤศจิกายน 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานพิธีลงนามสัญญาจัดซื้อวัคซีนโควิด 19 (ไฟเซอร์) จำนวน 30 ล้านโดส สำหรับปี 2565 ระหว่าง นพ.โอภาส การย์กวินพงศ์ อธิบดีกรมควบคุมโรค และนางสาวเด็บบราห์ ไซเฟิร์ท ผู้จัดการใหญ่ บริษัท ไฟเซอร์ประเทศไทย และอินโดไชน่า
นายอนุทิน ให้สัมภาษณ์หลังพิธีลงนามว่า วัคซีนไฟเซอร์ที่สั่งซื้อ30 ล้านโดสนั้น จะเริ่มทยอยส่งมอบให้ประเทศไทยตั้งแต่ไตรมาสแรกปี 2565 เป็นต้นไป โดยจะนำมาใช้เป็นวัคซีนเข็มกระตุ้นซึ่งจะฉีดได้ถึง 30 ล้านคนยืนยันว่าวัคซีนในปี2565 มีเพียงพอ เพราะยังมีวัคซีนแอสตร้าเซนเนก้าอีก 60 ล้านโดส รวมถึงวัคซีนโปรตีนซับยูนิตที่ไทยกำลังพัฒนาหากผ่านการขึ้นทะเบียนจาก อย. แล้ว จะสำรองไว้ใช้อีก 20 ล้านโดส ซึ่งจะทำให้ประเทศไทยมีวัคซีนโควิด 19 ทุกเทคโนโลยี นอกจากนี้ ในการสั่งซื้อ 30 ล้านโดส ยังมีเงื่อนไขพิเศษให้สั่งเพิ่มได้อีก 20 ล้านโดสโดยไม่ต้องจ่ายค่ามัดจำเพิ่ม และจะมีการขอขึ้นทะเบียนเพิ่มเติมกับสำนักงานคณะกรรมการอาหารและยาของไทย เพื่อใช้ฉีดเด็กอายุ 5-11 ปี เมื่อขึ้นทะเบียนแล้วจะนำเข้าวัคซีนสูตรเด็กมาฉีดเด็กอายุ 5-11 ปี ประมาณ 5 ล้านคน ในปีหน้า
*************************************25 พฤศจิกายน 2564